**INDOKOLÁS**

**a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet módosításához**

A Közgyűlés a 111/2019.(III.27.) Kgy. számú határozatában előírta a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet olyan tartalmú módosítását, amely szerint azon gazdasági társaságok esetében, ahol az önkormányzati tulajdonrész az 50%-ot eléri, vagy meghaladja, a Közgyűlés hatáskörébe kerüljön az üzleti terv és a számviteli törvény szerinti beszámoló elfogadása.

Ezen túl néhány pontosítást is tartalmaz a módosítás, amely a jogalkalmazást és jogértelmezést segíti elő.

**1. §**

A rendelet alkalmazási körének pontosabb meghatározására került sor, azzal, hogy rögzítve lett: önkormányzati portfólió vagyonnak minősül az a társasági részesedés, amely a többségi önkormányzati tulajdonban álló gazdálkodó szervezet más gazdasági társaságban fennálló társasági részesedése, **valamint e gazdasági társaság tulajdonában lévő vagyon is.**

**2. §**

A tulajdonosi joggyakorlás hatásköreinek szabályozása nem rögzítette a **tulajdonszerzés esetét**, így ez került rögzítésre.

**3. §**

Az „önkormányzati” megjelölés törlésre került, mivel a 2. §-ban rögzített tulajdonszerzés esetén a még nem önkormányzati tulajdonú vagyontárgy vonatkozásában is alkalmazni kell a rendelkezést.

**4. §**

A **111/2019.(III.27.) Kgy. számú** határozatnak megfelelő módosítást tartalmazza a gazdasági társaságok vonatkozásában, illetőleg egy gazdasági társaság külön nevesítésre került ebben a paragrafusban.

**5. §**

Pontosításra került, hogy a **többségi vagy kizárólagos tulajdonú** gazdasági társaság vonatkozásában kell alkalmazni a 20. §-t, amely a gazdasági társaság tulajdonában lévő ingatlan és portfólió vagyon elidegenítésére, megterhelésére, beruházásra vonatkozó szabályokat tartalmazza.

**6. §**

A rendelet hatályba lépését tartalmazza.